UNIUNEA NAŢIONALĂ A BAROURILOR DIN ROMÂNIA

***Consiliul Uniunii***

**HOTĂRÂREA NR. 243/11-12 MARTIE 2022**

**pentru aprobarea Regulamentului privind recunoașterea calificării profesionale a avocaților din statele membre ale Uniunii Europene sau aparținând Spațiului Economic European ori din Confederația Elvețiană, pentru a profesa în România sub titlul profesional din statul de origine sau pentru admiterea în profesia de avocat și practicarea acesteia sub titlul profesional din România**

*Având în vedere necesitatea simplificării documentației privitoare la recunoașterea calificărilor profesionale, atât în ceea ce privește tipul documentelor, cât şi forma acestora, precum şi necesitatea eliminării oricărei distorsiuni în activitatea de recunoaștere a titlului profesional de avocat,*

*Având în vedere dispozițiile art. 90-105 din Legea nr. 51/1995 cu modificările şi completările ulterioare,*

*Văzând dispozițiile Legii nr. 200/2004 privind recunoașterea diplomelor şi calificărilor profesionale pentru profesiile reglementate din România, cu modificările şi completările ulterioare,*

*În temeiul art. 65 lit. ș) din Legea nr.51/1995 privind organizarea şi exercitarea profesiei de avocat, cu modificările şi completările ulterioare,*

*Consiliul U.N.B.R., întrunit în ședința din 11-12 martie 2022, a adoptat următoarea*

**HOTĂRÂRE:**

Art. 1 – Se aprobă Regulamentul privind recunoașterea calificării profesionale a avocaților din statele membre ale Uniunii Europene sau aparținând Spațiului Economic European ori din Confederația Elvețiană, pentru a profesa în România sub titlul profesional din statul de origine sau pentru admiterea în profesia de avocat şi practicarea acesteia sub titlul profesional din România, prevăzut în anexa care face parte integrantă din prezenta Hotărâre.

Art. 2 – Comisia Permanentă a U.N.B.R. și barourile vor aduce la îndeplinire dispozițiile prezentei Hotărâri.

Art. 3 – Prezenta Hotărâre intră în vigoare în termen de 30 de zile de la data publicării.

Art. 4 - Prezenta Hotărâre şi anexa acesteia se publică pe pagina web a Uniunii Naționale a Barourilor din România (www.unbr.ro) şi se comunică barourilor.

**CONSILIUL UNIUNII NAȚIONALE A BAROURILOR DIN ROMÂNIA**

**ANEXA la HOTĂRÂREA NR. 243/11-12.03.2022**

**REGULAMENT**

**privind recunoașterea calificării profesionale a avocaților din statele membre**

**ale Uniunii Europene sau aparținând Spațiului Economic European ori din Confederația Elvețiană, pentru a profesa în România sub titlul profesional din**

**statul de origine sau pentru admiterea în profesia de avocat și practicarea**

**acesteia sub titlul profesional din România**

**CAPITOLUL I - Dispoziții generale**

**Art. 1** – (1) Avocatul cu drept de exercitare a profesiei, înscris în profesia de avocat într-un stat membru al Uniunii Europene sau aparținând Spațiului Economic European ori în Confederația Elvețiană (toate denumite în continuare, în mod colectiv, „Statul de Origine”), poate solicita certificarea recunoașterii calificării profesionale și înscrierea în Tabloul special al avocaților străini dintr-un barou din România, sub titlul de avocat pe care l-a dobândit în Statul de Origine, printr-o cerere-tip, prevăzută la Anexa 1 a prezentului Regulament.

(2) Distinct, avocatul cu drept de exercitare a profesiei, înscris în profesia de avocat în Statul de Origine, poate solicita recunoașterea calificării profesionale în vederea admiterii în profesia de avocat în România și a practicării acesteia sub titlul profesional din România, în condițiile stabilite de Legea nr. 200/2004 privind recunoașterea diplomelor şi calificărilor profesionale pentru profesiile reglementate din România, cu modificările şi completările ulterioare (în continuare, Legea nr. 200/2004) și Legea nr. 51/1995 privind organizarea şi exercitarea profesiei de avocat, cu completările ulterioare (în continuare, Legea nr. 51/1995) pentru acordarea titlului profesional de avocat în România. Cererea-tip prin care se solicită recunoașterea calificării profesionale în vederea admiterii în profesia de avocat în România și a practicării acesteia sub titlul profesional din România, în condițiile art. 96 alin.(2 ) din Legea nr. 51/1995, este prevăzută la Anexa 2 a prezentului Regulament.

**Art. 2** - Aprobarea cererilor menționate la art. 1 se realizează în conformitate cu prevederile Legii nr. 51/1995, prin parcurgerea a două etape: etapa de informare şi etapa de evaluare.

**CAPITOLUL II - Etapa de informare**

**Art. 3** - (1) Pentru certificarea recunoașterii titlului profesional de avocat și autorizarea înscrierii în Tabloul avocaților străini dintr-un barou din România sub titlul profesional din Statul de Origine, a unei persoane care este autorizată să desfășoare activitățile profesionale sub titlul corespunzător profesiei de avocat, dobândit în Statul de Origine, este suficientă atestarea, de către baroul/autoritatea profesională în care acea persoană este înscrisă, că aceasta are dreptul de a exercita profesia de avocat în Statul de Origine.

(2) Pentru admiterea în profesia de avocat în România și practicarea acesteia sub titlul profesional din România, avocatul autorizat să desfășoare activitățile profesionale sub titlul profesional corespunzător profesiei de avocat, dobândit în Statul de Origine și care declară că își exercită în mod permanent activitatea pe teritoriul României, trebuie să îndeplinească condițiile prevăzute de art. 12 alin.(1) și art. 96 alin.(2) din Legea nr. 51/1995.

**Art. 4** - (1) Pentru recunoașterea calificării profesionale în vederea autorizării înscrierii, sub titlul profesional din Statul de Origine, în Tabloul avocaților străini ținut de barourile din România și, respectiv, pentru admiterea cererii de admitere în profesia de avocat în România şi de practicare a acesteia sub titlul profesional din România, solicitantul adresează Uniunii Naționale a Barourilor din România (U.N.B.R.) cererea-tip corespunzătoare, conformă Anexelor la prezentul Regulament, însoțită de actele care dovedesc îndeplinirea condițiilor legale menționate la art. 1, depuse în dublu exemplar.

(2) Cererea şi actele care dovedesc îndeplinirea condițiilor de recunoaștere a calificării profesionale ori pentru înscrierea într-un barou din România pot fi transmise prin intermediul poștei electronice, serviciilor poștale sau de curierat ori prin intermediul Punctului de contact unic electronic (denumit în continuare PCUe), conform art. 37\*3 alin. (8) din Legea nr. 200/2004 privind recunoașterea diplomelor şi calificărilor profesionale pentru profesiile reglementate din România, cu modificările şi completările ulterioare.

**Art. 5** - Lista documentelor care trebuie să însoțească cererea, precum şi modul de organizare a examenului, tematica şi bibliografia pentru susținerea examenului se afișează la sediul U.N.B.R. şi se publică pe pagina de internet a acesteia. Data şi locul organizării examenului se afișează la sediul U.N.B.R. şi se publică pe pagina de internet a acesteia cu cel puțin 60 de zile înainte de data stabilită pentru examen.

**CAPITOLUL III - Etapa de evaluare**

**Art. 6** - Comisia Permanentă a U.N.B.R. îndeplinește următoarele atribuții:

a) verificarea îndeplinirii condițiilor în vederea recunoașterii calificării profesionale de avocat;

b) verificarea îndeplinirii condițiilor în vederea avizării înscrierii într-un barou din România, potrivit solicitării adresate conform art. 4 alin.(1);

c) evidența și monitorizarea efectuării stagiului de 3 ani în domeniul practicării dreptului românesc în profesia de avocat;

d) organizarea și validarea examenului de verificare a cunoștințelor profesionale.

**Art. 7** - (1) După data depunerii cererii de către solicitant, verificarea îndeplinirii condițiilor legale în vederea recunoașterii calificării profesionale de avocat se realizează în proxima ședință a Comisiei Permanente a U.N.B.R., dacă cererea a fost înregistrată cu cel puțin 20 de zile înainte de data planificată a ședinței. În cuprinsul cererii, solicitantul își exprimă și opțiunea de a fi înscris în Tabloul special al avocaților străini sub titlul profesional deținut în Statul de Origine. Recunoașterea titlului profesional de avocat se finalizează prin emiterea autorizării pe baza căreia solicitantul va solicita baroului indicat în cererea prevăzută de art. 1 alin. (1) înscrierea în Tabloul special al avocaților străini, în care se menționează titlul profesional deținut în Statul de Origine. Baroul va face aplicarea prevederilor art. 93 și art.97-102 din Legea nr. 51/1995.

(2) Dacă se solicită și admiterea în profesia de avocat în România și practicarea acesteia și sub titlul profesional din România, cererea va menționa expres și opțiunea solicitantului pentru efectuarea unui stagiu de 3 ani în domeniul dreptului românesc sau, respectiv, pentru susținerea unui examen de verificare a cunoștințelor profesionale. Cererea va fi însoțită de documentele menționate în Anexa nr. 2 la prezentul Regulament. În acest caz, Comisia Permanentă se va pronunța printr-un aviz conform (în continuare „Avizul Conform”), care va cuprinde și autorizarea înscrierii petentului în Tabloul special al avocaților străini, în care se menționează titlul profesional din Statul de Origine și, după caz, mențiunea privind opțiunea solicitantului de a efectua stagiul sau de a susține un examen, potrivit prevederilor art. 94 alin.(2) din Legea nr. 51/1995.

(3) Solicitantul va depune dovada plății taxei de examinare a cererii la eliberarea certificării și autorizării înscrierii în Tabloul special al baroului sub titlul profesional din Statul de Origine ori, respectiv, la eliberarea Avizului Conform. Cuantumul taxei de examinare a cererii și al taxei de înscriere la examenul de verificare a cunoștințelor prevăzut de art. 94 alin. (2) din Legea nr. 51/1995 şi condițiile de plată se stabilesc prin decizie de către Comisia Permanentă a U.N.B.R.

(4) În cazul în care se apreciază ca fiind necesare, se pot depune sau, după caz, solicita şi alte informații/documente relevante privind îndeplinirea condițiilor prevăzute de legea română pentru înscrierea în barou.

**Art. 8** - În cadrul procedurii de soluționare a cererii de recunoaștere a titlului profesional specific profesiei de avocat, U.N.B.R. poate solicita copii legalizate ale documentelor numai în cazul în care există îndoieli justificate şi atunci când este strict necesar.

**Art. 9** - În cazul în care există îndoieli justificate asupra documentelor prevăzute în Anexa nr. 1 la prezentul Regulament, U.N.B.R. poate solicita informații autorităților competente din Statul de Origine, prin intermediul Sistemului de informare al Pieței interne (denumit în continuare IMI), în condițiile art. 35 din Legea nr. 200/2004.

**Art. 10** - (1) Rezultatul verificării îndeplinirii condițiilor legale în vederea recunoașterii calificării profesionale de avocat și eliberarea certificării recunoașterii/autorizării înscrierii în Tabloul special al baroului/avizului conform pentru înscrierea în Tabloul special al baroului, se comunică solicitantului în scris, prin intermediul poștei electronice sau, după caz, al PCUe, afară de cazul în care acesta solicită în mod expres comunicarea prin intermediul serviciilor poștale. Comunicarea se face în termen de 15 zile de la emitere şi produce efecte de la data comunicării. În caz de admitere a solicitării, un exemplar al certificării recunoașterii/autorizării înscrierii în Tabloul special al baroului/avizului conform pentru înscrierea in Tabloul special al baroului, împreună cu copiile actelor depuse de solicitant, se comunică baroului respectiv.

(2) În cazul în care prin cererea-tip prevăzută la art. 4, solicitantul a optat pentru susținerea examenului de verificare a cunoștințelor profesionale, acestuia i se comunică disciplinele din care va fi examinat.

**Art. 11** - (1) În cazul în care solicitantul, prin cererea-tip prevăzută la art. 4 alin. (1), optează pentru efectuarea stagiului, în termen de 30 de zile de la comunicarea rezultatului verificării îndeplinirii condițiilor legale de recunoaștere a calificării profesionale și/sau al cererii de admitere în profesia de avocat din România, acesta depune, la baroul în care solicitantul a solicitat să fie înscris, avizul conform eliberat de Comisia Permanentă, precum și acordul scris atât al formei de exercitare a profesiei la care se va efectua stagiul în domeniul dreptului românesc, cât şi al avocatului care acceptă atribuțiile de îndrumător al solicitantului pe durata stagiului.

(2) Cerința prevăzută la alin. (1) se consideră îndeplinită şi în cazul în care acordul este întocmit în format electronic, având o semnătură electronică extinsă bazată pe un certificat calificat, conform normelor legale aplicabile.

**Art. 12** - Condițiile colaborării dintre solicitant şi îndrumător vor forma obiectul unei convenții de îndrumare între părți, care va fi depusă la barou. Pe parcursul stagiului, solicitantul are toate drepturile şi obligațiile prevăzute de legea română, inclusiv dreptul de a primi o remunerație corespunzătoare activității desfășurate.

**Art. 13** - Pe parcursul efectuării stagiului, îndrumătorul va efectua evaluări preliminare din șase în șase luni, cu respectarea prevederilor art. 103 alin. (2) lit. a) din Legea nr. 51/1995. Solicitantul va depune la U.N.B.R. dovada îndeplinirii efective a stagiului, ce va consta într-un raport scris al îndrumătorului, avizat de forma de exercitare a profesiei în cadrul căreia a fost efectuat stagiul. Raportul va cuprinde datele și informațiile prevăzute de art. 103 alin.(2) lit. a) din Legea nr. 51/1995. Prevederile art.93 alin.(4) și (5) din Legea nr. 51/1995 sunt aplicabile.

**CAPITOLUL IV - Organizarea examenului de verificare a cunoștințelor profesionale**

**Art. 14** - (1) Examenul de verificare a cunoștințelor profesionale de drept românesc se organizează anual de către U.N.B.R. şi constă într-o evaluare scrisă, sub forma unui test-grilă din următoarele domenii: legislația privind profesia de avocat, drept civil, drept penal, drept procesual civil, drept procesual penal.

**Art. 15** - Examenul se desfășoară pe baza unui Regulament de examen adoptat de Consiliul U.N.B.R. Examenul de verificare a cunoștințelor profesionale se desfășoară în limba română.

**CAPITOLUL V - Dispoziții finale**

**Art. 16** - Admiterea cererii de primire în profesia de avocat din România și dobândirea dreptului de a exercita profesia de avocat cu titlul profesional din România se acordă, prin decizia Consiliului U.N.B.R., pe baza constatărilor Comisiei Permanente a U.N.B.R., candidatului declarat admis la examenul pentru verificarea cunoștințelor profesionale sau solicitantului care a făcut dovada îndeplinirii stagiului, potrivit art. 13.

**Art. 17** - (1) Decizia privind acordarea dreptului de a exercita profesia de avocat în România se emite individual, în format electronic, şi este semnată cu semnătură electronică calificată, în condițiile legii. La cererea expresă a solicitantului, decizia poate fi emisă și în format letric.

(2) Solicitantul căruia i s-a recunoscut calificarea profesională și dreptul de a exercita profesia de avocat cu titlul profesional din România, dobândește calitatea de membru al baroului și va fi înscris în Tabloul avocaților, cu respectarea prevederilor art. 21 și art.23 din Legea nr. 51/1995.

**Art. 18** - Comisia Permanentă a U.N.B.R. și decanii barourilor asigură comunicarea și punerea în aplicare a prezentul Regulament, în condițiile prevăzute de Legea nr. 51/1995 și de Statutul profesiei de avocat.

**ANEXA 1 LA REGULAMENT**

Nr. înregistrare ……….. data ……………….

**CERERE**

**de recunoaștere și avizare a titlului profesional de avocat pentru înscrierea în tabloul special al avocaților străini al baroului ………………..**

I. Subsemnatul (numele, inițiala tatălui, prenumele)................................................, fiul/fiica lui……………………..şi al…………………………………, născut în ……………… la data de …………………… domiciliat în (str. nr. bl. sc. et. ap. jud. sect. localitate)............................................................................................................................ţara………………….., cod numeric personal..... ………, legitimat prin …..…………… eliberat de ……………….. telefon/fax: ………………………., e-mail: ………………….

autorizat să exercit profesia de avocat în .......................................

prin prezenta solicit recunoașterea titlului profesional de avocat obținut în .......................\* și autorizarea înscrierii în tabloul special al avocaților străini care exercită profesia sub titlul profesional din statul de origine, al baroului ...............................................

II. Anexez Certificatul (atestatul) organismului profesional /autorității competente pentru profesia de avocat\*\*, cu legalizarea în original efectuată în statul de origine şi cu traducere autorizată (efectuata de un notar public din România), ambele prezentate în termen de 3 luni de la data eliberării lor\*\*\*.

III. Menționez că solicit să mi se aplice/să nu mi se aplice dispozițiile art. 13. alin. (2) din Legea nr. 51/1995.

IV. Sunt de acord ca după comunicarea soluției date prezentei cereri, să achit taxa de examinare în vederea emiterii certificării/autorizării înscrierii în Tabloul special al baroului/avizului conform și să prezint documentul respectiv la înscrierea în barou, în condițiile Regulamentului privind recunoașterea calificării profesionale a avocaților din statele membre ale Uniunii Europene sau aparținând Spațiului Economic European ori din Confederația Elvețiană, pentru a profesa în România sub titlul profesional din statul de origine sau pentru admiterea în profesia de avocat şi practicarea acesteia sub titlul profesional din România.

Data............. Semnătura...................................

\* Se menționează statul de origine

\*\* Din statul de origine

\*\*\* În cazul avocaților din statele în care se aplică Directiva calificărilor profesionale, cerința privind traducerea și legalizarea documentelor nu se aplică. În acest caz, U.N.B.R. poate solicita autorităților competente din statul de origine date privind cererile depuse de solicitanți, prin sistemul IMI (Internal Market Information System / Sistemul de informare a Pieței Interne)

**ANEXA 2 LA REGULAMENT**

Nr. înregistrare ……….. data ……………….

**CERERE**

**de avizare / atestare a calificării de avocat pentru înscrierea în tabloul baroului ……………….. și eliberarea Avizului conform de exercitare a profesiei în România**

I. Subsemnatul (numele, iniţiala tatălui, prenumele)................................................, fiul/fiica lui……………………..şi al…………………………………, născut în ……………… la data de …………………… domiciliat în (str. nr. bl. sc. et. ap. jud. sect. localitate)............................................................................................................................ţara………………….., cod numeric personal..... ………, legitimat prin …..…………… eliberat de ……………….. telefon/fax: ………………………., e-mail: ………………….

solicit recunoașterea calificării în profesia de avocat/autorizarea înscrierii în Tabloul special al avocaților străini, cu menționarea titlului profesional din statul membru de origine, și avizarea cererii de primire în profesia de avocat din România.

Menționez că după înscrierea în Tabloul special al baroului voi desfășura în România activități profesionale cu caracter permanent, efectiv și cu regularitate, sub titlul profesional din statul membru de origine.

Menționez că solicit să mi se aplice / să nu mi se aplice dispozițiile art. 13 alin. (2) din Legea nr. 51/1995.

II. Anexez următoarele documente\*:

1. *curriculum vitae* – original, semnat;

2. fotografie tip pașaport;

3. pașaport – copie xerox (fără legalizare);

4. certificatul (atestatul) organismului profesional sau al autorității competente pentru profesia de avocat din statul de origine în care este înscris solicitantul, cu legalizarea în original efectuată în statul respectiv şi cu traducere autorizată (efectuata de un notar public din România), ambele prezentate în termen de 3 luni de la data eliberării lor;

5. diploma emisă de o universitate sau de un colegiu universitar, prin care se certifică încheierea de către titular a unui ciclu de studii superioare cu durata minimă de 3 ani, în copie legalizată, cu legalizarea în original efectuată în statul respectiv şi cu traducere autorizată (efectuată de un notar public din România), ambele prezentate în termen de 3 luni de la data eliberării lor;

6. certificat de onorabilitate eliberat de autoritățile profesionale competente sau declarație dată în fața unei autorități competente din statul de origine al solicitantului, în copie legalizată, cu legalizarea în original, efectuată în statul de origine şi cu traducere autorizată (efectuată de un notar public din România), ambele prezentate în termen de 3 luni de la data eliberării lor;

7. declarație pe propria răspundere dată la un notariat din România, reprezentând angajamentul de a nu desfășura alte activități în afara celei de avocat ori compatibile cu exercitarea profesiei de avocat în România;

8. precizarea în scris (distinctă) a opțiunii pentru:

a) efectuarea unui stagiu de adaptare de 3 ani;

b) susținerea unui examen de verificare a cunoștințelor de drept românesc .

III. În ipoteza în care mi se comunică avizarea / atestarea calificării, sunt de acord să achit taxa pentru eliberarea avizului conform de către Comisia Permanentă a U.N.B.R., prevăzută în Decizia Consiliului U.N.B.R nr. 63/03 decembrie 2011 şi să procedez la înscrierea în tabloul unui barou, conform Regulamentului privind recunoașterea calificării profesionale a avocaților din statele membre ale Uniunii Europene sau aparținând Spațiului Economic European ori din Confederația Elvețiană, pentru a profesa în România sub titlul profesional din statul de origine și, ulterior, admiterea în profesia de avocat şi practicarea acesteia sub titlul profesional din România.

Data …....……….. Semnătura………....………..

\* În cazul avocaților din statele în care se aplică Directiva calificărilor profesionale, cerința privind traducerea și legalizarea documentelor nu se aplică. În acest caz, U.N.B.R. poate solicita autorităților competente din statul de origine date privind cererile depuse de solicitanți, prin sistemul IMI (Internal Market Information System / Sistemul de informare a Pieței Interne).

În ceea ce privește pct. 7 din cerere, cerința documentului notarial nu se aplică pentru solicitanții care dețin calitatea de avocat în statele Uniunii Europene